KIRJALLINEN KYSYMYS P-3911/00 esittäjä(t): Minerva Malliori (PSE) komissiolle. Lelujen turvallisuutta koskevan direktiivin tarkistaminen.



Virallinen lehti nro 163 E , 06/06/2001 s. 0224 - 0225



KIRJALLINEN KYSYMYS P-3911/00 esittäjä(t): Minerva Malliori (PSE) komissiolle (6. joulukuuta 2000) Aihe: Lelujen turvallisuutta koskevan direktiivin tarkistaminen Viime aikoina Euroopan markkinoille on tuotu kolmansista maista elektronisia leluja ja videopelejä (Pokemon), joiden hahmoilla on yliluonnollisia fyysisiä ominaisuuksia. Hahmot on esitetty siten, että lapset samaistuvat niihin ja ryhtyvät tekoihin, jotka vaarantavat heidän henkisen ja ruumiillisen koskemattomuutensa. Kun otetaan huomioon, että osa jäsenvaltioista (esimerkiksi Ruotsi) on kieltänyt tällaisten lelujen maahantuonnin, aikooko komissio tutkia lelujen vaikutuksia lasten kehitykseen ja ryhtyä tarvittaviin toimiin? Lelujen turvallisuutta koskeva direktiivi 88/378/ETY(1) on melko vanha eikä se sisällä videopelejä tai muita uusia lelutyyppejä. Aikooko Euroopan komissio tarkistaa kyseistä direktiiviä määrittääkseen tekijät, jotka liittyvät lasten ruumiilliseen terveyteen ja koskemattomuuteen, sekä sen, miten uuden tyyppiset lelut vaikuttavat lasten psyykkiseen ja henkiseen tilaan? (1) EYVL L 187, 16.7.1988, s. 1. Erkki Liikasen komission puolesta antama vastaus (22. tammikuuta 2001) Mitä tulee videopelien vaikutukseen lasten psyykkiseen terveyteen, arvoisaa parlamentin jäsentä pyydetään tutustumaan komission vastaukseen Anna Karamanoun kirjalliseen kysymykseen E-1182/98(1). Lelujen turvallisuutta koskevan jäsenvaltioiden lainsäädännön lähentämisestä 3 päivänä toukokuuta 1988 annetussa neuvoston direktiivissä 88/378/ETY säädetään turvallisuusmääräyksistä, jotka lelujen on täytettävä ennen markkinoille saattamista. Säädöksen antamisen ajankohtana lainsäätäjän tarkoituksena oli turvallisuusmääräysten ulottaminen koskemaan ainoastaan terveydellisiä vaaroja ja ruumiillisen vamman vaaraa. Komissio aikoo tutkia direktiivin tarkistamisen tarpeellisuutta vuonna 2001. Arvoisan parlamentin jäsenen esille tuomaa kysymystä tarkastellaan siinä yhteydessä. Kaikista jäsenvaltioiden toteuttamista toimenpiteistä lasten psyykkisen terveyden suojelemiseksi leluilta on uuden lainsäädännön antamiseen saakka periaatteessa ilmoitettava teknisiä standardeja ja määräyksiä koskevien tietojen toimittamisessa noudatettavasta menettelystä annetun direktiivin 98/34/EY(2) nojalla, jotta toimenpiteen yhdenmukaisuus EY:n perustamissopimuksen 28-30 artiklan (ent. 30-36 artikla) kanssa voitaisiin tutkia. Lisäksi henkilövahinkojen ehkäisemistä koskevan yhteisön toimintaohjelman hyväksymisestä osana kansanterveyden alan toimia (1999-2003) 8 päivänä helmikuuta 1999 annettuun parlamentin ja neuvoston päätökseen N:o 372/99/EY(3) sisältyy tutkimuksen tekeminen henkilövahinkojen riskitekijöistä (mukaan lukien psykologiset riskit). Ohjelmassa tarkoitetaan henkilövahingolla mm. lapsille kotona ja vapaa-aikana tapahtuvia onnettomuuksia ja eräitä vahinkoihin liittyviä seikkoja. Vahinkoja koskevien tietojen keruujärjestelmän perustaminen sekä vahinkojen epidemiologinen tutkiminen ovat ensimmäiset toteutettavat toimet. Jäsenvaltioiden nimeämistä asiantuntijoista on muodostettu vahinkoja käsittelevä epidemiologinen verkko: kyseisen tyyppisten lelujen vaikutuksen lasten terveyteen tutkiminen on teema, jota käsitellään piakkoin sen selvittämiseksi, kuinka laaja vaikutus videopeleillä on lasten fyysiseen ja psyykkiseen terveyteen. (1) EYVL C 13, 20.1.1999. (2) EYVL L 204, 21.7.1998. (3) EYVL L 46, 20.2.1999.